ગુજરાતી ભાષાના વિષય સાથે પીએચ.ડી કરનાર પ્રિયવદનભાઈ કહે છે કે, “ગુજરાતી ભાષાને જિવાડવાની જવાબદારી માત્ર સરકાર કે શાળા સંચાલકોની નથી સમાજની પણ છે. દરેકે આ બાબતે હાથ મિલાવી કામ કરવું જોઈએ તો જ પરિણામો મળી શકે. સરકારે માતૃભાષાના માધ્યમથી શાળા અને સમાજને નજીક લાવવાં જોઈએ. આજે મોટા ભાગના લોકો ખોટું ગુજરાતી લખે છે. જોડણીની તો કોઈને પડી જ નથી. હું વ્યક્તિગત રીતે લોકોનું ગુજરાતી સુધરે તે માટે પ્રયાસ કરું છુ. મારા ધ્યાનમાં કોઈ સ્થળે બોર્ડમાં ખોટો ગુજરાતી શબ્દ લખ્યો હોય તો હું તરત જ તેમાં જે સરનામું લખ્યું હોય તેને સાચો શબ્દ લખીને કાગળ મોકલાવું છું. મારા ઘરે કોઈ કંકોત્રી કે ટપાલ આવી હોય અને તેમાં ગુજરાતી ભાષામાં ભૂલ હોય તો તેને પણ વળતો જવાબ લખીને સાચું જણાવું છું. સોશિયલ મીડિયાના આક્રમણથી પણ ગુજરાતી ભાષા પ્રત્યેનો લગાવ ઘટતો જાય છે છે. ખાસ કરીને યુવાપેઢી પર તેની વધુ અસર જોવા મળી રહી છે. એક જમાનામાં ટપાલો લખવામાં આવતી હતી હવે બધું ઓનલાઈન થઈ ગયું છે. લખવાનો મહાવરો જ રહ્યો નથી. શુદ્ધ ગુજરાતી લખવાનું તો એક બાજુ હવે તો શુદ્ધ ગુજરાતી ભાષા બોલાતી પણ નથી.